**5. melléklet a 12/2017. (VII. 3.) önkormányzati rendelethez[[1]](#footnote-1)**

 *ABONY VÁROS ÖNKORMÁNYZATA VAGYONGAZDÁLKODÁSI PÁLYÁZATI SZABÁLYZATA*

 I. Fejezet

 ÁLTALÁNOS RENDELKEZÉSEK

 1. A Vagyongazdálkodási Pályázati Szabályzat (továbbiakban. Szabályzat) célja, hogy megállapítsa az önkormányzati vagyongazdálkodás pályázati eljárási szabályait, ennek keretében a pályázók számára azonos és egyenlő feltételek biztosításával garantálja a verseny tisztaságának védelmét, a megalapozott szerződések létrejöttét.

 2. A szabályzat hatálya az önkormányzati vagyon pályázati úton történő hasznosítására terjed ki, kivéve a vagyonkezelői jog megszerzésére vonatkozó eljárást.

 3.1. A pályázati eljárás során valamennyi ajánlattevő számára egyenlő esélyt kell biztosítani az ajánlat megtételéhez szükséges információk nyújtása, és az alkalmazott versenyfeltételek tekintetében.

 3.2. A pályázati felhívás tartalmát úgy kell meghatározni, hogy annak alapján az ajánlattevők megfelelő ajánlatot tehessenek és a szabályszerűen, időben benyújtott ajánlatok összehasonlíthatók legyenek.

 3.3. A pályázati eljárás során a résztvevők számára teljes nyilvánosságot kell biztosítani.

 3.4. Minden ajánlattevőnek joga van a pályázati eljárás során rendelkezésre álló valamennyi információhoz hozzáférni annak érdekében, hogy lehetősége nyíljon a megalapozott ajánlattételre.

 3.5. Az ajánlattevő nem igényelhet térítést az ajánlat kidolgozásáért, és az ajánlattétellel kapcsolatban más jogcímen sem terjeszthet elő követelést.

 II. Fejezet

 A PÁLYÁZAT MEGHIRDETÉSE

 A pályázat típusai

 4. A pályázat nyilvános.

 5. A pályázatot egyfordulós, de a vagyongazdálkodási hatáskör gyakorlója kifejezett döntése esetén kettő vagy több fordulóban is meg lehet hirdetni. Ilyenkor a második vagy az azt követő fordulókban - az előre meghatározott és közzétett szempontok alapján az első, vagy előző forduló eredményeként kiválasztott ajánlattevők vehetnek részt.

 A pályázat közzététele

 6. A pályázati felhívást a vagyongazdálkodási hatáskör gyakorlójának felhatalmazása alapján Abony Város Önkormányzata nevében a polgármester írja ki.

 Eredménytelen pályázati eljárás esetén a polgármester dönthet a pályázat változatlan feltételek melletti kiírásáról.

 7. A nyilvános pályázati felhívást a város internetes honlapján, a Polgármesteri Hivatal földszinti hirdetőtábláján, valamint a kiíró által meghatározott módon az ajánlatok benyújtására nyitva álló határidőt/határnapot legalább 15 nappal megelőzően - kell meghirdetni.

 8. A pályázati felhívásnak tartalmaznia kell:

 a) az Önkormányzat nevét, székhelyét,

 b) a pályázat tárgyának a megnevezését,

 c) az ajánlatok benyújtásának helyét, módját és idejét,

 d) pályázati kiírás rendelkezésre bocsátása helyét, idejét, a pályázatra vonatkozó kérdések feltevésének, az esetleges további információszerzés helyének megjelölését

 e) a vagyongazdálkodási hatáskör gyakorlója azon jogának fenntartását, hogy érvényes ajánlatok esetén is a pályázatot eredménytelennek minősítse.

 9. A pályázati kiírásnak tartalmaznia kell:

 a) a hasznosítandó vagyon-, illetve vagyonrész adatait, az ajánlatok szükséges mellékleteit valamint az ajánlatok elkészítéséhez szükséges valamennyi technikai információt,

 b) a pályázat célhoz kötöttsége esetén a pályázat célját, több forduló esetén a fordulók számát,

 c) az ajánlati kötöttség időtartamát,

 d) a pályázati biztosíték megjelölését, rendelkezésre bocsátásának, határidejét, módját

 e) az ajánlatok elbírálásának szempontrendszerét,

 f) az ajánlatok felbontásának helyét, időpontját és az eredmény kihirdetés helyét, idejét,

 g) a pályázatok elbírálására jogosult megnevezését,

 h) az arra való utalást, hogy a pályázati kiírás jelen Szabályzat előírásai alapján történik, és az ajánlat benyújtásával a pályázó a jelen Szabályzat rendelkezéseit magára nézve kötelezőnek ismeri el,

 j) minden olyan egyéb adatot, amelyet a vagyongazdálkodási hatáskör gyakorlója szükségesnek tart.

 Pályázati biztosíték

 10.1. A pályázati biztosíték összegéről a vagyongazdálkodási hatáskör gyakorlója dönt.

 10.2. A biztosítékot az ajánlatok érvénytelensége megállapítása esetén, valamint a pályázatok elbírálása után vissza kell adni.

10.3. Nem jár vissza a biztosíték, ha az ajánlattevő az ajánlati kötöttség alatt ajánlatát visszavonta, vagy a szerződés megkötése neki felróható, vagy az ő érdekkörében felmerült más okból hiúsult meg, vagy a vételárba beszámításra kerül.

 A pályázati ajánlat

 11. Az ajánlattevők ajánlataikat zártan, cégjelzés nélküli borítékban minden oldalon eredeti aláírással, 1 példányban nyújthatják be az ajánlatok beadására nyitva álló időpontban/határidőben és helyen, az adott pályázatra utaló jelzéssel, személyesen vagy meghatalmazottjuk útján.

 12.1 A pályázatra benyújtott ajánlatnak tartalmaznia kell az ajánlattevő részletes és jogilag kötelező nyilatkozatát:

 a) a pályázati felhívásban, kiírásban foglalt feltételek elfogadására vonatkozóan,

 b) a vételár vagy ellenszolgáltatás összegére vonatkozóan

 12.2 A pályázathoz eredetiben csatolni kell:

 a) a pályázati biztosíték befizetésének igazolását

 b) a pályázati kiírásban, felhívásban meghatározott egyéb nyilatkozatokat, igazolásokat, mellékleteket.

 A pályázat érvénytelenné nyilvánítása

 13.1. A pályázat érvénytelenségét vonja maga után a pályázati felhívásban, kiírásban közölt feltételek nem teljesítése, vagy nem megfelelő teljesítése, valamint az ajánlattevőnek a pályázat tisztaságához fűződő vagy a többi pályázó érdekeit súlyosan sértő cselekmény érvénytelenségét vonja maga után.

 13.2. Érvényes az az ajánlat, amely a pályázati kiírás formai követelményeinek megfelel, a felhívás és kiírás által előírt nyilatkozatokat, mellékleteket és igazolásokat tartalmazza.

 III. Fejezet

 AZ AJÁNLATOK ELBÍRÁLÁSA

 A pályázati ajánlatok beérkeztetése, felbontása, ismertetése

 14.1. Az ajánlatok beérkezésekor az átvétel pontos időpontját a pályázati anyagot tartalmazó borítékon fel kell tüntetni, személyesen benyújtott ajánlatok esetében az átvétel tényéről és időpontjáról igazolást kell kiállítani.

 14.2. A határidőben beérkezett ajánlatokat, a pályázati felhívást kiíró, a jegyző és az ajánlattevők, vagy meghatalmazottjaik jelenlétében kell felbontani, az ajánlatot - mellékleteivel együtt - bírálati sorszámmal kell ellátni.

 15. A pályázati kiírás eltérő rendelkezése hiányában pályázatok felbontása nyilvánosan történik.

 16.1. Az ajánlatok nyilvános felbontásakor a jelenlévőkkel ismertetni kell az ajánlattevők nevét, székhelyét, az ajánlati árat, illetve az ellenszolgáltatást. A pályázatokról további részletek nem hozhatók nyilvánosságra.

 16.2. Az ajánlatok felbontásakor, illetve ismertetésekor jegyzőkönyvet kell felvenni, amelyről a jegyző a polgármesteri hivatal közreműködésével gondoskodik.

 Az ajánlatok elbírálása

 17.1. A benyújtott ajánlatok érvényességét a vagyongazdálkodási hatáskör gyakorlója állapítja meg.

 17.2 Az érvényesség megállapítására az ajánlatok felbontását követően legkésőbb 45 napon belül kerül sor.

 17.3 A pályázat érvényességének megvizsgálására, a vagyongazdálkodási hatáskör gyakorlója szakértőt is felkérhet.

 18. A pályázat érvényességének megállapításában, illetve a pályázat elbírásában részt vevő személy, illetőleg a szakértő nem lehet az ajánlatot benyújtó pályázó vagy annak:

 a) hozzátartozója, vagy közeli rokona és/vagy,

 b) munkaviszony alapján közvetlen felettese és/vagy,

 c) szerződéses jogviszony keretében foglalkoztatottja és/vagy,

 d) jogi személy, vagy jogi személyiséggel nem rendelkező gazdasági társaság pályázó esetén, annak tulajdonosa vagy résztulajdonosa.

 19. Az elbírálásban, döntésben részt vevő a vele szemben fennálló összeférhetetlenségi okot köteles haladéktalanul bejelenteni.

 20.1. Az ajánlatokat a vagyongazdálkodási hatáskör gyakorlója 45 napon belül bírálja el.

 20.2 Az elbírálási határidőt a vagyongazdálkodási hatáskör gyakorlója egy alkalommal, legfeljebb 30 nappal meghosszabbíthatja. A meghosszabbításról a pályázókat értesíteni kell.

 21.1 A pályázat elbírálása során az érvényes ajánlatok közül a legmagasabb összegű vételárajánlatot kell győztesként kihirdetni, kivéve, ha a pályázati kiírás eltérő bírálati szempontokat állapít meg.

 21.2. Az ajánlatok elbírálása során azonos árajánlat, vagy azonos módon előnyös pályázatok esetén, - a hatáskör gyakorlójának döntése alapján a pályázók között külön szabályzatban meghatározottak szerint meghívásos liciteljárást kell lefolytatni.

 21.3. Meghatározott célra történő hasznosítási pályázat esetén, az elbíráló egyedi mérlegelése alapján, az önkormányzat szempontjából legelőnyösebb pályázatot kell győztesként kihirdetni.

 21.4. A döntésben meg lehet jelölni a nyertes ajánlattevőn kívül azokat az ajánlattevőket is, akikkel az önkormányzat még szerződést kötne (szerződéskötésre jogosulttá válható ajánlattevők) akkor, ha a pályázat nyertesével a szerződéskötés meghiúsulna, vagy a szerződés aláírása után a nyertes a szerződést nem teljesíti és ezért az önkormányzat a szerződéstől eláll.

 22. Ha az ajánlatok elbírálása során bizonyos kérdések tisztázása szükséges, az elbíráló az ajánlattevőktől felvilágosítást kérhet.

 23.1. A vagyongazdálkodási hatáskör gyakorlója a pályázatot érvényes ajánlatok esetén is eredménytelennek minősítheti.

 23.2. Eredménytelen a pályázat továbbá akkor, ha:

 a) a kitűzött időpontig egyetlen érvényes ajánlat sem érkezett,

 b) a beérkezett ajánlatok egyike sem felelt meg a pályázati felhívás, kiírás követelményeinek,

 c) többfordulós pályázat esetén a meghirdetett fordulóban egyetlen ajánlattevő sem jelent meg.

23.3 A pályázat eredménytelenségét a 23.2. a) és c) pontjában rögzített esetekben a polgármester állapítja meg.

 A pályázat eredményének közlése

 24.1. Az ajánlatok elbírálására vonatkozó döntést a pályázati kiírásban meghatározott időpontban ki kell hirdetni.

 24.2. A kihirdetésen jelen nem lévő ajánlattevőket a döntésről haladéktalanul, írásban kell értesíteni.

 24.3. A szellemi terméket képviselő pályázatokat - kérésre - vissza kell küldeni.

 IV. Fejezet

 A szerződés megkötése

 25.1 Szerződést csak a pályázat nyertesével lehet kötni, kivéve a 26. pontban foglaltakat.

 25.2. A szerződés tartalmát a felek a pályázati feltételek, a pályázatot nyert ajánlattevő ajánlata és a hatályos jogszabályok alapján alakítják ki.

 26. Ha a pályázat nyertesével a szerződés megkötése meghiúsul, vagy a szerződés aláírása után a nyertes a szerződésben foglaltakat nem teljesíti és ezért az önkormányzat elállási jogát gyakorolja az önkormányzat- amennyiben döntésében a nyertes ajánlattevőkön kívül megjelölte a 21.4. pontban foglaltaknak megfelelően a szerződéskötésre jogosulttá váló ajánlattevőket is - jogosult a soron következő pályázóval szerződést kötni, vagy új pályázatot kiírni.

1. Módosította: Abony Város Önkormányzat Képviselő-testülete 10/2021. (VIII. 27.) önkormányzati rendeletének 4. § j) pontja. Hatályos: 2021. augusztus 28-tól [↑](#footnote-ref-1)